Sekolah Kebangsaan Sebatu

Bentuk-Bentuk Bangunan

Adalah dipercayai daripada penduduk Kg. Sebatu sendiri bahawa bangunan pertama didirikan sebelum tahun 1880 (dianggarkan). Bangunan ini beratap nipah dan bertiangkan kayu. Ia berdinding sekerat tanpa tingkap. Tiada sekatan bilik darjah pada bangunan pertama ini. Ketika itu, ia cuma berlantaikan tanah.
Bangunan pertama ini didirikan kira-kira 600 ela ke barat dari bangunan sekolah sekarang. Ia diasaskan oleh penduduk Sebatu dengan usaha masyarakat setempat secara bergotong-royong.
Dengan murid seramai 30 orang, sekolah ini mempunyai 2 buah bilik darjah yang dicat hitam. Guru-guru yang mula-mula mengajar di sini dilantik daripada kalangan orang yang tahu menulis dan membaca.
Pada tahun 1880, sekolah ini dinaikkan taraf kepada sekolah bantuan penuh (fully assisted school). Bangunan asalnya telah dirobohkan pada tahun 1898.
Bangunan baru yang mengandungi 5 buah bilik darjah telah didirikan pada 7 September 1927. Bangunan ini merupakan bangunan kayu yang tinggi. Ketika murid bertambah ramai, bahagian bawah bangunan ini telah diubah suai menjadi bilik-bilik darjah. Bilangan guru ketika itu seramai 5 orang.
Pada tarikh 1 Ogos 1960, sekolah ini mendapat bangunan tambahan separuh kekal. Ia mempunyai 4 buah bilik darjah. Bangunan ini didirikan bagi menampung bilangan muridnya yang semakin bertambah. Ketika itu, muridnya dianggarkan antara 327 hingga 350 orang.
Pada 13 Mei 1973, sekolah ini telah dimasukkan dalam kumpulan Sekolah Gred 'B' dan guru-gurunya adalah seramai 12 orang. Bangunan baru telah ditambah bermula dari tarikh tersebut  Bangunan ini merupakan bangunan kekal dua tingkat yang mengandungi 4 buah bilik darjah, sebuah pejabat dan bilik Guru Besar, sebuah bilik guru, sebuah stor dan dua unit tandas.
Bangunan ini telah dilengkapi dengan bekalan air paip dan elektrik. Bilangan muridnya turut bertambah menjadi antara 400 hingga 450 orang. Bilangan gurunya turut bertambah menjadi 15 orang.
Bangunan lama yang diperbuat daripada kayu berbentuk 'L" kemudiannya telah dirobohkan pada 8 Jun 1985. Sebuah bangunan 3 tingkat telah didirikan di atas tapak yang ada sekarang.
Pada 8 Julai 1986, bangunan sementara yang diperbuat daripada kayu yang telah didirikan pada 1 Ogos 1960 telah dirobohkan dan bangunan baru telah digunakan. Murid-murid yang menuntut di situ semakin berkurangan menjadi 360 orang hingga 370 orang sahaja. Namun demikian, bilangan guru yang berkhidmat di sekolah ini telah ditambah menjadi 19 orang.

Visi dan misi

Visi: Pendidikan Berkualiti Insan Terdidik Negara Sejahtera
Misi: Melestarikan Sistem Pendidikan Yang Berkualiti Untuk Membangun Potensi Individu Bagi Memenuhi Aspirasi Negara

Falsafah sekolah

Adalah satu institusi pendidikan yang mendidik, membimbing, dan memberi ilmu pengetahuan bertujuan untuk melahirkan pelajar yang berjaya, berketrampilan, berilmu pengetahuan dan boleh berfikir, beriman, beramal dan seterusnya dapat membina insan yang sempurna dan berguna kepada agama, bangsa dan negara berdasarkan Falsafah Pendidikan Kebangsaan.

Lagu sekolah

Kekallah berbakti

Sekolah Kebangsaan Sebatu

Berjasa kepada bangsa dan negara

Jaya setia meninggikan cita

Maju ilmu pengetahuan

Mengasuh anak bangsa sejati

Dari bangsa mulia murni

Mohon bahagia kepada Tuhan

Semoga kekal abadi.

Pengasas Galeri Warisan Sekolah

Yang Berhormat Datuk Hassan Bin Abdul Rahman (D.M.S.M, B.K.T, P.J.K, B.K.C, PBB (Belia)) telah mencetuskan idea dan sumbangan tenaga sehingga terbinanya sebuah galeri warisan di pekan kecil Sungai Rambai.
Galeri yang siap dibina ini pada tahun 2009 diletakkan di Sekolah Kebangsaan Sebatu kerana sekolah ini merupakan sekolah terawal dibina dan yang tertua di kawasan Sungai Rambai dan sekitarnya.
Kini, beliau menjawat jawatan sebagai EXCO Pertanian dan Pembangunan Usahawan Negeri Melaka dan Ahli Dewan Undangan Negeri Sungai Rambai, Melaka.